SKRIFTLIG FORESPØRGSEL E-3515/00

af Werner Langen (PPE-DE) til Kommissionen

(13. november 2000)

Om: Hasteforanstaltninger til udligning af højere energiudgifter

Frankrig, Belgien og Nederlandene har truffet hasteforanstaltninger for at udligne den betragtelige byrde, som de stigende energiudgifter medfører.

Kommissionen bedes derfor besvare følgende spørgsmål:

1. Hvordan ser disse hasteforanstaltninger konkret ud?

2. Er de trufne foranstaltninger i overensstemmelse med EF-traktaten, eller er de i modstrid med europæisk konkurrenceret?

3. Planlægger Kommissionen at gribe ind?

Svar afgivet på Kommissionens vegne af Loyola de Palacio

(9. januar 2001)

Ud over Belgien, Frankrig og Nederlandene har også Spanien, Italien og England nu enten vedtaget eller påtænker at vedtage hasteforanstaltninger for at udligne de ekstraomkostninger, der skyldes energiprisstigningerne.

Ud fra de oplysninger, som Kommissionen ligger inde med på nuværende tidspunkt, er der konkret tale om følgende foranstaltninger til fordel for vejtransporterhvervet:

a) Frankrig har for tidsrummet 1. januar 2000-31. december 2001 vedtaget en særlig tilbagebetaling i form af en nedsættelse af den interne afgift på olieprodukter (den såkaldte TIPP), som ydes til både vejgodstransport for køretøjer med tonnage på over 7,5 tons og til personbefordringsvirksomheder for køretøjer med over 9 pladser. Fra 2002 påtænker den franske regering endvidere at yde en fuldstændig tilbagebetaling af de årlige forhøjelser af TIPP, svarende til ca. +0,07 FF. (=ca. 0,10 euro) pr. liter dieselolie. Derudover påtænker Frankrig fra 2001 at indføre en ordning, der består i, at den merindtægt fra momsen, som staten indkasserer som følge af olieprisstigningerne, tilbageføres til godstransportvirksomhederne. Ved brev af 17. oktober 2000 anmodede Frankrig om en forlængelse af de punktafgiftsnedsættelser eller -fritagelser, der er omhandlet i Rådets beslutning 1999/880/EF(1).

b) Nederlandene påtænker for tidsrummet 1. januar 2000-31. december 2000 undtagelsesvis at indrømme alle vejtransportvirksomheder en særlig tilbagebetaling i form af en ekstra nedsættelse af punktafgiftssatsen for diesel, der anvendes i erhvervskøretøjer. I medfør af Rådets beslutning 1999/880/EF(3) har Nederlandene i øvrigt anmodet om indtil den 31. december 2002 at kunne anvende den nævnte nedsættelse for diesel og indtil den 31. december 2005 at anvende en differencieret punktafgiftssats for LPG, der benyttes som brændstof i køretøjer til offentlig personbefordring. Endvidere vil den nederlandske regering fra 1. januar 2001 nedætte punktafgiftssatsen for diesel med lavt svovlindhold i form af en nedsættelse af den pris, der betales på tankstederne.

c) Italien vedtog i september 2000 et lovdekret, hvorefter der for tidsrummet 1. september 2000 til 31. december 2000 tilbagebetales et beløb svarende til den yderligere nedsættelse af punktafgiftssatsen for diesel til godstransportvirksomheder, hvis køretøjers vægt overstiger 3,5 tons, til offentlige virksomheder, der udfører lokal tranport, og til taxaer. I medfør af Rådets beslutning 2000/446/EF(2), har Italien endvidere anmodet om indtil den 31. december 2002 at få forlænget anvendelsen af den reducerede punktafgiftssats for den nævnte diesel, der benyttes af vejtransportvirksomheder.

d) Belgien påtænker for visse tunge lastbiler at indrømme betaling af motorkøretøjsafgiften bagud i stedet for som nu forud, at indføre en ændring af satsen for den årlige afgift på forsikringer samt at ophæve den almindelige registreringsafgift eller omregistreringsafgiften.

e) Spanien vedtog i oktober 2000 et lovdekret om hasteforanstaltninger inden for landbrugs-, fiskeri- og transportsektoren. For transportsektoren indebærer foranstaltningerne bl. a. investeringsstøtte i form af skattelettelser til installation af såvel satellitbaserede positionsbestemmelses- og navigationssystemer som udstyr til at lette handicappedes adgang til vejtransportmidler samt ophørsstøtte til erhvervschauffører inden for vejtransport i aldersgruppen 60-65 år. Endvidere er muligheden for at indrømme statsstøtte til indkøb af mindre forurenende og sikrere køretøjer under behandling.

f) På grundlag af de foreliggende oplysninger påtænker England i tilknytning til budgettet for 2001 at vedtage en reduceret punktafgiftssats for diesel med lavt svovlindhold, en afgiftsnednættelse for de mindst forurenende alternative brændstoffer, en tilpasning af motorkøretøjsafgiften baseret på køretøjets CO2-emission, en midlertidig tilbagebetaling af motorkøretøjsafgiften for tunge lastbiler. England påtænker også at oprette en fond, der skal løbe i perioden 2001-2004, og som skal tage sigte på at fremme innovation og modernisering inden for vejgodstransporten samt mindske dens påvirkning af miljøet.

Kommissionen har for nylig forelagt Ministerrådet et forslag med henblik på at videreføre visse af de ovennævnte undtagelser, især dem, der vedrører punktafgifter på brændstoffer, til en senere dato; men dog således at forslaget ikke berører anvendelsen af EF-traktatens artikel 87. For at undgå enhver

konkurrenceforvridning inden for Fællesskabet gennemfører Kommissionen samtidig også en dybtgående undersøgelse af de ovennævnte sager i lyset af den europæiske statsstøttelovgivning. Og det er ikke udelukket, at der vil blive indledt en formel undersøgelsesprocedure vedrørende visse af de nævnte foranstaltninger.

(1) Rådets beslutning af 17. 12. 1999 om bemyndigelse af medlemsstaterne til at anvende eller fortsat anvende de gældende punktafgiftsnedsættelser eller -fritagelser for visse typer mineralolie, når disse benyttes til særlige formål, EFT L 331 af 23.12.1999.

(2) Rådets beslutning af 17. juli 2000 om bemyndigelse af Italien til i overensstemmelse med proceduren i artikel 8, stk. 4, i direktiv 92/81/EØF at anvende en reduceret punktafgiftssats på visse mineralolier, som benyttes til specifikke formål, EFT L 180 af 19.7.2000.

(3) Rådets beslutning af 17. 12. 1999 om bemyndigelse af medlemsstaterne til at anvende eller fortsat anvende de gældende punktafgiftsnedsættelser eller -fritagelser for visse typer mineralolie, når disse benyttes til særlige formål, EFT L 331 af 23.12.1999.